CELEX: 32018L0742
Language: hr
Date: 2018-03-01 00:00:00
Title: Delegirana direktiva Komisije (EU) 2018/742 оd 1. ožujka 2018. o izmjeni, u svrhu prilagodbe tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo u lemovima s visokim temperaturama taljenja (Tekst značajan za EGP. )

18.5.2018   
            
            
               HR
            
            
               Službeni list Europske unije
            
            
               L 123/112
            
         DELEGIRANA DIREKTIVA KOMISIJE (EU) 2018/742
   оd 1. ožujka 2018.
   o izmjeni, u svrhu prilagodbe tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo u lemovima s visokim temperaturama taljenja
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi (1), a osobito njezin članak 5. stavak 1. točku (a),
   budući da:
   
               (1)
            
            
               Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava olovo.
            
         
               (2)
            
            
               Izuzećem iz točke 7(a) Priloga III. Direktivi 2011/65/EU dopušta se uporaba olova u lemovima s visokim temperaturama taljenja (npr. u olovnim legurama, s masenim udjelom olova 85 % ili više) do 21. srpnja 2016. Komisija je u skladu s člankom 5. stavkom 5. Direktive 2011/65/EU primila zahtjev za obnavljanje tog izuzeća u pogledu kategorija od 1. do 7. i 10. prije 21. siječnja 2015.
            
         
               (3)
            
            
               Olovo lemovima daje ključna svojstva kao što su visoko talište, električna vodljivost, toplinska vodljivost, duktilnost, otpornost na koroziju, odgovarajuća okdisativnost i močivost.
            
         
               (4)
            
            
               Zamjena ili uklanjanje olova u lemovima s visokim temperaturama taljenja trenutačno nisu znanstveno ili tehnički izvedivi. Trenutačno jednako tako nije moguće suziti područje primjene izuzeća zbog velike raznolikosti predmetnih primjena.
            
         
               (5)
            
            
               Budući da za primjene u kategorijama od 1. do 7. i 10. trenutačno ne postoje dovoljno pouzdana zamjenska rješenja te se ne očekuje da će ona biti dostupna u skoroj budućnosti, opravdano je produljenje razdoblja valjanosti izuzeća do 21. srpnja 2021., dok bi kraće razdoblje i sporedne izmjene u tekstu mogle stvoriti nepotrebno administrativno opterećenje za industriju. Kako bi se izbjeglo preklapanje područja primjene izuzeća u Prilogu III. Direktivi 2011/65/EU, u predloženom se tekstu objašnjava da su primjene obuhvaćene izuzećem iz točke 24 (lemovi za lemljenje diskoidalnih i ravnih višeslojnih keramičkih kondenzatora s izvodima) isključene iz izuzeća iz točke 7(a). Za kategorije osim kategorija od 1. do 7. i kategorije 10. postojeće se izuzeće nastavlja primjenjivati u razdobljima valjanosti utvrđenima u članku 5. stavku 2. drugom podstavku Direktive 2011/65/EU.
            
         
               (6)
            
            
               Direktivu 2011/65/EU trebalo bi stoga na odgovarajući način izmijeniti,
            
         DONIJELA JE OVU DIREKTIVU:
   Članak 1.
   Prilog III. Direktivi 2011/65/EU mijenja se kako je utvrđeno u Prilogu ovoj Direktivi.
   Članak 2.
   1.   Države članice najkasnije do 30. lipnja 2019. donose i objavljuju zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba.
   One te odredbe primjenjuju od 1. srpnja 2019.
   Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.
   2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
   Članak 3.
   Ova Direktiva stupa na snagu dvadesetog dana od dana objave u Službenom listu Europske unije.
   
   Članak 4.
   Ova je Direktiva upućena državama članicama.
   
      Sastavljeno u Bruxellesu 1. ožujka 2018.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 174, 1.7.2011., str. 88.
   
   
      PRILOG
      U Prilogu III. Direktivi 2011/65/EU točka 7(a) zamjenjuje se sljedećim:
      
         
                     „7(a)
                  
                  
                     Olovo u lemovima s visokim temperaturama taljenja (npr. u olovnim legurama, s masenim udjelom olova 85 % ili više)
                  
                  
                     Primjenjuje se za kategorije od 1. do 7. i 10. (osim primjena obuhvaćenih točkom 24. ovog Priloga) te istječe 21. srpnja 2021.
                     Za kategorije 8. i 9. osim medicinskih proizvoda za dijagnostiku in vitro te instrumente za praćenje i kontrolu u industriji istječe 21. srpnja 2021.
                     Za medicinske proizvode za dijagnostiku in vitro iz kategorije 8. istječe 21. srpnja 2023.
                     Za instrumente za praćenje i kontrolu u industriji iz kategorije 9. te za kategoriju 11. istječe 21. srpnja 2024.”